Pavel Srnicek er død
«Pav gikk bort på ettermiddagen tirsdag, 29. desember 2015, med familien ved sin side» heter det i en uttalelse fra hans agent Steve Wraith. Det er bare halvannen måned siden den tidligere Premier League-keeperen Márton Fülöp døde av kreft, han ble bare 32 år gammel. I dag døde altså en ny keeperhelt. Srnicek var i hjembyen Ostrava for å feire jul da han falt om på en joggetur 20. desember. Han ble tatt hånd om av helsepersonell og fraktet til Ostrava-Poruba-sykehuset. Tilstanden ble beskrevet som «kritisk», og Srnicek ble lagt i kunstig koma. Mandagens undersøkelser viste at Srnicek hadde fått store permanente skader på hjernen, og det ble besluttet å skru av respiratoren som holdt ham i live. I dag ble det bekreftet at Srnicek døde med familien rundt seg.For kort tid siden var 47 år gamle Srnicek i England for å presentere sin nyutgitte selvbiografi. Da var han blant annet tilbake i Newcastle, og traff igjen mange av sine gamle venner. For tre dager siden ble han hyllet av Newcastle-fansen i pausen av oppgjøret mot Everton. Da sto flesteparten av de 51.000 tilskuerne og sang «Pavel is a Geordie», sangen han ble hyllet med da han var der som spiller og som også er tittelen på selvbiografien. Youtube: Se Newcastle-fansen synge for den gamle keeperhelten Newcastle tapte for øvrig hjemmekampen mot Everton etter en scoring ti sekunder før slutt.Srnicek huskes nok først og fremst av nordmenn for sine mange sesonger i engelsk fotball. Keeperen spilte 150 kamper for Newcastle i perioden 1991 til 1998, og var senere innom Sheffield Wednesday, Portsmouth og West Ham før han avsluttet karrieren i Newcastle som reservekeeper for Shay Given. Han fikk to kamper for klubben før han la opp etter 2006/07-sesongen. Han spilte også 49 landskamper for Tsjekkia, blant annet i EM i 2000. Han la opp som landslagskeeper da Tsjekkia ikke kvalifiserte seg for VM-sluttspillet i 2002. Etter karrieren har han blant annet jobbet som trener i Sparta Praha.Srnicek var førstekeeper i Newcastle da klubben rykket opp til Premier League under ledelse av Kevin Keegan, og han var en nøkkelmann for laget som kjempet mot Manchester United om ligagullet i 1996/96-sesongen. Da var Alan Shearer laget store, store stjerne, og den tidligere toppscoreren var raskt ute på Twitter for å hylle sin døde venn i dag: So very, very sad to lose my friend and former teammate @PavelSrnicekUK My thoughts are with his family at this awful time. #NUFC #RIPPavel — Alan Shearer (@alanshearer)29.12.15, 04:15 Srnicek hadde ifølge sin agent planer om å samle laget fra 1996 for å spille en oppvisningskamp til inntekt for veldedige formål, og markere at det var 20 år siden de var så nær ligagullet. – Den siste samtalen jeg hadde med ham handlet om å få samlet laget en gang til. Nå vil vi få det til å skje og feire denne store mannens liv sammen. Samlet. Fans og spillere sammen., sier agent Wraith ifølge BBC.
Den tidligere tsjekkiske landslagskeeperen Pavel Srnicek (47) falt om på en joggetur og fikk konstatert hjerteinfarkt for ni dager siden. I dag døde han med familien rundt seg, bare 47 år gammel.